O‘zbekistonda dam olish kunlarida qanday ob-havo kutilayotgani ma’lum qilindi

“O‘zgidromet”ning yozishicha, 26-mart kuni kechqurun respublika hududining janubi-g‘arbiy qismiga Turkmaniston hududidan bulutli nam massivlar kira boshladi. Samarqand, Jizzax, Qashqadaryo, Surxondaryo viloyatlarida kechasi va 27-mart kuni ertalab ayrim joylarga yomg‘ir yog‘di. Boshqa joylarda yog‘ingarchilik kuzatilmadi.

27-mart, juma kuni, O‘zbekiston hududining katta qismida avvalgidek quruq havo saqlanib turadi, faqat Samarqand va Jizzax viloyatlarida ayrim joylarga yana yomg‘ir yog‘adi.
Harorat 13-18 daraja iliq atrofida bo‘ladi, bu me’yoriy ko‘rsatkichlardan biroz yuqoridir.
28-29-mart kunlari va kelayotgan hafta boshida mamlakatda ob-havoning quruq va asosan ochiq bo‘lishi kutilmoqda. Havo harorati asta ko‘tarilib, 30-mart, dushanba kuni, 22-25 darajani, janubda 27 daraja issiqni tashkil qiladi, bunday harorat yilning shu davri uchun xos bo‘lgan iqlimiy me’yorlardan 6-9 darajaga yuqoridir.